కతిరమంగళం వన దుర్గ దేవాలయం

వన దుర్గ పరమేశ్వరి అమ్మన్ అని కూడా పిలువబడే కతిరమంగళం వన దుర్గ, తమిళనాడు,  తంజావూరు జిల్లా కతిరమంగలంలో ఉన్న ఒక ఆలయం. ఈ ఆలయం కుంభకోణం నుండి 25 కిలోమీటర్ల దూరంలో, మయిలాడుతురై నుండి 15 కిలోమీటర్ల దూరంలో ఉంది.

ఈ ఆలయంలో ప్రధాన దేవత దుర్గాదేవి యొక్క స్వరూపమైన వన దుర్గ. ఆలయంలోని ప్రధాన విగ్రహం 6 అడుగుల ఎత్తు ఉంటుంది. ఆలయంలో పూజ రాహుకాలంలో నిర్వహిస్తారు. వారాంతాల్లో, ఉదయం 8:00 నుండి మధ్యాహ్నం 1:00 వరకు, సాయంత్రం 4:30 నుండి రాత్రి 8:00 వరకు వన దుర్గకు పూజలు నిర్వహిస్తారు..   

పురాణాలు

కకతిరమంగళం వన దుర్గ నవ (9) దుర్గా దేవాలయాలలో ఒకటి. ఇక్కడి ప్రధాన దేవత శ్రీ వన దుర్గ పరమేశ్వరి అమ్మవారు. ఆమె ప్రతి రాత్రి కాశీని సందర్శించి, ప్రతిరోజూ తిరిగి వస్తుందని నమ్మకం. ఈ గ్రామం యొక్క ప్రాచీన నామం "శివ మల్లికా వనం". ఈ ఆలయంలో ఆదివారాలలో రాహుకాలంలో ప్రత్యేక పూజలు నిర్వహిస్తారు. ఈ దేవతను రాహుకాల దుర్గ అని కూడా పిలుస్తారు.

పురాణాల ప్రకారం, అగస్త్యుడు ఈ వనానికి వచ్చినప్పుడు ఈ దేవతను ప్రార్థించాడని చెబుతారు. మార్కండేయుడు కూడా ఈ దేవతను పూజించాడు. ఈ గ్రామం యొక్క పూర్తి పేరు "కతిర్ వేయింత మంగళం". తమిళ కవి కంబర్ కొంతకాలం అక్కడ నివసించి, రామాయణం రాసేటప్పుడు దుర్గాదేవిని ప్రార్థించాడు. అన్ని శైవ దేవాలయాలలో దుర్గ అమ్మవారు ఇతర దేవతలతో పాటు కొలువై ఉంటుంది, కానీ కతిరమంగళంలో దుర్గాదేవికి మాత్రమే ప్రత్యేక ఆలయం ఉంది. ఇక్కడ దుర్గ పద్మ పీఠంపై కొలువై ఉండగా, ఇతర దేవాలయాలలో దుర్గ సింహ లేదా మహిష వాహనంపై ఉంటుంది. ఈ ఆలయం తూర్పు ముఖంగా ఉంటుంది.

ఆలయ ప్రత్యేకత

మృగశిర నక్షత్రంలో జన్మించిన వారు సంవత్సరానికి రెండుసార్లు లేదా కనీసం ఒక్కసారైనా తమిళనాడులోని కతిరమంగళంలో ఉన్న వన దుర్గా అమ్మన్ ఆలయాన్ని సందర్శించడం ఆనవాయితీ. వారు ఆలయంలో లేదా దాని ప్రాంగణంలో రెండున్నర గంటల పాటు గడపాలి. జన్మ నక్షత్రం అయిన మృగశిర నక్షత్రం రోజున ఆలయాన్ని సందర్శిస్తారు.

ప్రార్థనలు

భక్తులు వివిధ సమస్యలకు పరిష్కారం పొందడానికి, డబ్బు కోసం ఎర్రతామర, శాంతి కోసం మల్లెపువ్వు, అప్పుల నివారణకు చామంతి, కుటుంబ ఐక్యతకు ఎర్ర గన్నేరు, దంపతుల పునఃకలయికకు మనోరంజితం, సంబంధాలు బలపడటానికి మరువం, వ్యాపారాభివృద్ధికి మందారం, వివాహం కోసం గులాబీ వంటి వివిధ రకాల పూలను ఉపయోగించి అర్చనలు చేస్తారు.
 మూలాలు 

 బాహ్య లింకులు 

 http://www.heritagetown.org/tamman.html  2 అక్టోబర్ 2014 at the Wayback Machine
 http://templesoftamilnadu.co.in/tag/kathiramangalam-vana-durgai
వర్గం:దుర్గా దేవాలయాలు
వర్గం:హిందూ దేవాలయాలు
వర్గం:తమిళనాడు దేవాలయాలు
వర్గం:తమిళనాడు పర్యాటక ప్రదేశాలు